SL Uradni list Evropske unije C 257/7

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2010/C 257/04

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

ENOTNI DOKUMENT

UREDBA SVETA (ES) št. 510/2006

„ “ (LIXIAN MA SHAN YAO)

ES št.: CN-PDO-0005-0627-16.07.2007

ZGO ( X ) ZOP ( )

1. Ime:

„ “ (Lixian Ma Shan Yao)

2. Država članica ali tretja država:

Kitajska

3. Opis kmetijskega proizvoda ali živila:

3.1 Vrsta proizvoda:

Skupina 1.6: sadje, zelenjava in žita, sveži ali predelani: jam

3.2 Opis proizvoda, za katerega se uporablja ime iz točke 1:

Jam je gomoljnica Dioscorea batatas Decne, ki spada v družino Dioscoreaceae. Lixian Ma Shan Yao je vrsta jama, ki se goji v okraju Li (Lixian) v kitajski provinci Hebei in se po tradicionalni pridelovalni tehniki sadi v rahlo peščeno-ilovnato obrečno prst (prst „chao“), ki se je izoblikovala z dolgotrajno erozijo in naplavljanjem. Ime Lixian Ma Shan Yao lahko označuje svež ali posušen proizvod, vključno s posušenimi trakovi in rezinami jama. Sveži jam se pobere kot surovina, nato pa se ročno ali mehansko olupi in nareže. Rezine se zatem posušijo na zraku ali v sušilniku.

Ločimo tri kultivarje svežega jama Lixian Ma Shan Yao: Bangyao, Ziyao in Xiaobaizui. V nadaljevanju so opisane lastnosti posameznih kultivarjev.

1. Bangyao: valjast gomolj, dolg od 35 do 60 cm, s premerom najmanj 3,5 cm; dolge, goste in vlaknate korenine; tanka rumenorjava povrhnjica; hrustljavo belo meso in gosta sluz; kuhan je prefinjeno sladkega in blagega, vendar hkrati aromatičnega in rezkega okusa; vsebnost vode znaša od 75 do 85 % (tri mesece po pobiranju).

2. Ziyao: valjast gomolj, dolg od 50 do 80 cm, s premerom najmanj 1,5 cm; redke vlaknate korenine; temno rjava povrhnjica, škrlatne lise na svetli povrhnjici; vlaknata tekstura mesa, bel prečni prerez, velika vsebnost škroba; kuhan je zelo okusen in sladek; vsebnost vode znaša od 75 do 85 % (tri mesece po pobiranju).

3. Xiaobaizui: valjast gomolj, dolg od 40 do 70 cm, s premerom najmanj 1,6 cm; tanke vlaknate korenine; tanka povrhnjica lešnikaste barve; mehko mokasto meso; kuhan je zelo okusen in sladek; vsebnost vode znaša od 75 do 85 % (tri mesece po pobiranju).

Sušeni Lixian Ma Shan Yao je na voljo v obliki trakov in rezin.

1. Trakovi jama: pripravljeni iz svežega, olupljenega in posušenega jama; približno valjaste oblike, gladki in enako veliki; rumeno-beli, hrustljavi, vsebnost vode od 6 do 8 %.

2. Rezine jama: pripravijo se iz trakov jama, ki se narežejo na rezine, debele od 0,25 do 0,4 cm, in imajo enak značilen okus kot trakovi jama.

3.3 Surovine:

—

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

—

3.6 Posebna pravila za rezanje, ribanje, pakiranje itd.:

1. Postopke, kot so rezanje, mletje in pakiranje, je treba opraviti na območju pridelave.

2. Pakiranje

1. Posode za pakiranje proizvoda, na primer plastične ali kartonaste škatle, morajo biti prilagojene velikosti proizvodov in izdelane na podlagi enotne specifikacije; biti morajo enako velike, čiste, suhe, trdne, zračne in privlačne ter brez onesnaževal in vonja; v njih ne sme biti ostrih predmetov, žuželk ali drobnih delcev, gnilobe ali plesni itd. Kartonaste škatle morajo biti suhe, plasti kartona ne smejo odstopati, plastične škatle pa morajo biti izdelane v skladu z dogovorjeno specifikacijo.

2. Proizvodi se zapakirajo v skladu s specifikacijami, zapakirane proizvode z enakimi specifikacijami pa je treba združiti v eno pošiljko.

3. Posamezno pošiljko morajo sestavljati enaki paketi standardizirane teže.

3. Prevoz

Blago je treba pred prevozom ohladiti. Med prevozom ga je treba ohranjati na zmerni temperaturi in stopnjah vlažnosti, zaščititi pred zmrzaljo, dežjem in izpostavljenostjo sončni svetlobi ter zagotoviti dobro prezračevanje in stabilno temperaturo.

4. Skladiščenje

1. Vrsta skladiščenja: glede na sorto in specifikacije.

2. Temperatura skladiščenja: 2–4 °C.

3. Vlažnost pri skladiščenju: relativna vlažnost zraka mora biti od 80 do 85-odstotna.

4. Prezračevanje: v popolnoma napolnjenih skladiščnih enotah je treba vzdrževati enoten pretok zraka.

3.7 Posebna pravila za označevanje:

Vsi paketi morajo biti označeni z nazivom in razredom proizvoda, standardno številko, blagovno znamko, posebnimi oznakami za proizvode z geografsko označbo, imenom proizvajalca, podrobnim naslovom, krajem proizvodnje, neto težo, datumom pakiranja itd. Besedilo na nalepki mora biti jasno, popolno in točno ter navedeno v kitajščini in angleščini.

4. Jedrnata opredelitev geografskega območja:

Geografsko območje je veliko 345 kvadratnih kilometrov ter vključuje mestna okrožja in mesta vzdolž reke Zhulong, in sicer mestno okrožje Qudi ter mesta Liushi, Baoxu, Nanzhuang, Liwu, Guodan in Baichi.

5. Povezava z geografskim območjem:

5.1 Posebnost geografskega območja:

Lixian Ma Shan Yao se na geografskem območju okraja Li goji že več kot 2 000 let. Območje pridelave zajema nižine ob zalivu Bohai in ravninsko depresijo na zahodnem osrednjem delu province Hebei v severni Kitajski. Pokrajina je ravninska, sestavljena iz aluvialnih in diluvialnih naplavin iz kvartarja. Površina je nekoliko nagnjena, vendar brez velikih sprememb višine; višja je na jugozahodu, nižja pa na severovzhodu. Povprečna nadmorska višina je 15,6 m, površina pa ima zelo rahel naklon (0,03–0,01 %). Okraj Li leži na toplem polsuhem območju vzhodnega monsuna z izrazito celinskim monsunskim podnebjem. Letni časi so zelo različni in jasno ločeni: pomlad je vetrovna in suha, poletje deževno in vroče, jesen sončna, sveža in suha, zima pa mrzla in suha. To območje ima veliko sonca in je toplo ter bogato z vodnimi viri. Veter celo leto večinoma piha v smeri jug–jugozahod. Preostale geografske značilnosti so: povprečno število dni, ko je temperatura nad ničlo: 176 dni; povprečna letna temperatura tal: 13,0 °C; povprečna letna temperatura zraka: 12,2 °C (najvišja mesečna temperatura: 26 °C); povprečna letna osončenost: 2 628,7 ure; skupno povprečno letno sončno sevanje: 106,9 kcal/cm2; največja letna debelina snežne odeje: 23 cm; povprečna letna količina padavin: 487,2 mm.

5.2 Posebnost proizvoda:

Proizvodi Lixian Ma Shan Yao imajo med kultivarji jama edinstvene značilnosti ter so še zlasti znani po blagem, vendar aromatičnem in nekoliko rezkem okusu. Svež jam (tri mesece po pobiranju) vsebuje od 75 do 85 % vode. Posušeni proizvodi Lixian Ma Shan Yao imajo gosto teksturo, vsebujejo od 6 do 8 % vode, najmanj 4,5 % beljakovin in največ 15 % sladkorja.

5.3 Vzročna zveza med geografskim območjem in posebno kakovostjo, slovesom ali drugo značilnostjo proizvoda:

1. Naravni dejavniki

1. Kakovost tal: reka Zhulong, ki teče skozi okraj Li, daje temu območju posebne geološke in pedološke značilnosti. Okraj Li leži na naplavnem območju v severni Kitajski, ki ga prekriva veliko naplavin iz kvartarja. Večinoma peščeno obrečno prst je reka Zhulong naplavila med pogostimi poplavami. Približno 37 % obdelane površine v tem okraju je prekrite s peščeno prstjo. Na območjih pridelave jama so tla večinoma prekrita z aluvialnimi peščenimi rečnimi naplavinami. Debela peščena plast je rahla in zelo prepustna ter zato primerna za obdelovanje. Prst je večinoma zmerno rodovitna. Orna plast tal vsebuje naslednje deleže hranil: organske snovi 0,78 %, skupni N 0,065 %, skupni P 0,076 %, Olsen-P 0,9 mg/kg, razpoložljivi K 91 mg/kg in pH tal 7,4–8,9; ta sestava zagotavlja številne prednosti jama Lixian Ma Shan Yao, na primer njegovo simetrično obliko, kratke zožene konce, dolge gomolje, tanko povrhnjico, redke vlaknate korenine ter gladko površino brez izboklin na gomolju. Za Lixian Ma Shan Yao je značilna večja vsebnost beljakovin kot za druge vrste jama.

2. Podnebne razmere: okraj Li leži na toplem polsuhem območju vzhodnega monsuna. Temperatura je nad ničlo 177 dni na leto, povprečno zapade 471 mm padavin na leto (večinoma med junijem in avgustom), povprečno letno izhlapevanje pa je 1 837,4 mm. Na rast jama zelo ugodno vplivata zadostna izpostavljenost sončni svetlobi in toplota. K številnim posebnim značilnostim proizvoda Lixian Ma Shan Yao – na primer izrazito zdravilnim učinkom in dobremu okusu, visoki vsebnosti beljakovin in nizki vsebnosti sladkorja ter visoki vsebnosti sluzi in nizki vsebnosti vlage – pripomoreta še kakovostna voda in ustrezno namakanje.

2. Človeški dejavniki

Lokalni pridelovalci uporabljajo tradicionalne metode, na primer nosilce v obliki črke A ter trinožne in štirinožne opornike, s katerimi vsakemu jamu med rastjo zagotovijo ustrezno osvetlitev in toploto. Zaradi posebnih lastnosti tal, prilagodljivih časov zalivanja in hitrega sušenja tal ostane prst med dobo rasti večinoma vlažna in brez bolezni.

3. Zgodovinski izvor

Lixian Ma Shan Yao je v primerjavi z drugimi kultivarji jama blagega, vendar aromatičnega in rezkega okusa, zaradi katerega je pridobil sloves visokokakovostnega tradicionalnega proizvoda. Zato je Lixian Ma Shan Yao zelo cenjen in je pridobil vzdevek slavni „Ma Shan Yao“.

Gojenje jama Lixian Ma Shan Yao ima na tem območju že dolgo tradicijo, saj se je ta kultura tu pogosto sadila že v davni preteklosti. Jam so opevali različni avtorji v številnih legendah, zgodbah in pesmih. Na primer: „Trgovec Fanli je preživel nekaj časa v mestu Liushi in lepotica Xishi je poskusila jam“, „Hči gospoda Baija iz vasi Hu je bila bolehna in slabotna, ko pa je začela jesti jam, je postala lepa in zdrava dvorna dama“, „Cesar Qianlong je na poti proti jugu prečkal okraj Li, njegov podložnik pa Ji Xiaolan pa je napisal znano pesem o jamu“.

Sklic na objavo specifikacije:

— Predložiti ga mora GD za kmetijstvo.

(1) UL L 93, 31.3.2006, str. 12.